Twee vas ná ‘aanval’ by winkelsentrum‘n Skermskoot uit die video wat op sosiale media versprei word. Kapt. Appel Ernst, woordvoerder van die polisie, het gesê die polisie is Saterdag na die Tambotie Mall ontbied. Twee mans, onderskeidelik 20 en 25 jaar oud, is in hegtenis geneem. Beeldmateriaal wat intussen op sosiale media versprei is wys hoe ŉ groep mans glo ŉ ander man aanrand voor die Mugg & Bean-restaurant in die winkelsentrum. Volgens Ernst is ŉ saak van aanranding by die Randfontein-polisie aangemeld. “Dit is duidelik in die video dat die verdagtes ŉ slagoffer aangerand het.” Die twee verdagtes is reeds Sondagaand op borgtog vrygelaat. Ernst kon egter nie die borgtogbedrag bevestig nie. Die verdagtes was veronderstel om Maandag in die Randfontein-landdroshof te verskyn, maar die saak is nie op die hofrol geplaas nie. “Ons is besig met verdere ondersoek en verklarings word van getuies afgeneem.” Die bestuur van die winkelsentrum het in ŉ kort verklaring gesê hy is bewus van die beeldmateriaal wat op sosiale media geplaas is. “Die polisie was op die toneel en hanteer die saak. Tambotie Mall veroordeel die daad van geweld wat op sy perseel plaasgevind het,” lui die verklaring. Jacquie Schultz, bemarkingsbestuurder van Mugg & Bean, het ook bevestig dat dié groep bewus is van die voorval. “Die beeldmateriaal wys glo hoe omstanders in ŉ fisieke onderonsie betrokke is buite die restaurant. Die bestuur van die Mugg & Bean het nie die voorval aanskou nie en die restaurant se personeel en klante was nie betrokke nie.” Brig. Mashole Manamela, bevelvoerder van die Randfontein-polisiestasie, het mense gewaarsku om nie reg in eie hande te neem nie. “Ons gemeenskappe moet ook versigtig wees om rassekonnotasies te heg aan misdaad. Misdaad raak almal.”